[{"text_idx": "#000002", "text": "Moderna kongreso en historia medio"}, {"text_idx": "#000003", "text": "Vendrede, kun aliaj kunorganizantoj, mi vizitis la lokon kie post malpli ol unu monato okazos la 70-a Hispana Kongreso de Esperanto, kaj mi revenis kun fiksa ideo: ni nepre devas tion pli disvastigi!"}, {"text_idx": "#000004", "text": "Nome, kvankam la decido kaj la unuaj pas\u0302oj por la kongreso jam estis faritaj antau\u0306 sufic\u0302e da tempo, kaj kvankam ni jam multe laboris pri la enhavo, diversaj organizaj problemoj, inter kiuj la forlaso de la c\u0302eforganizanto pro sankialoj, kaj manko de informado inter la membroj de la movado en Hispanio pro prokrasto de la interna bulteno de HEF, iom timigis min pri malsufic\u0302a c\u0302eesto de kongresanoj. Kaj tio estus granda bedau\u0306ro, c\u0302ar ni havas du tre gravajn atutojn por tiu c\u0302i kongreso: la lokon kaj la programon."}, {"text_idx": "#000005", "text": "La loko estas apenau\u0306 plibonigebla. G\u0302i okazos tute fronte al la fama Monah\u0302ejo de Eskorialo, la historia konstruaj\u0302o komisiita de Filipo la 2-a en la pinto de lia imperio, en la t.n. Domo de Metioj, el kie direktig\u0302is tiu konstruado. G\u0302i estas historia monumento per si mem, adaptita por servi kiel urba Kulturdomo. La au\u0306toritatoj, kiuj nun estas iom pli liberigitaj de laboro post j\u0302usaj municipaj elektoj, montrig\u0302is tre helpemaj, kaj ni disponos je c\u0302iuj eblecoj de bone adaptita centro. Ampleksa salono, c\u0302ambroj, biblioteko, bonaj koridoroj por ekspozicioj... Kaj la c\u0302irkau\u0306aj\u0302o estas tiom altira, kun monumentoj, sed ankau\u0306 kun amaso da trinkejoj kaj terasoj en tre turisma dumsomera urbo, ke mi nur timas ke multaj homoj preferos promeni ol kongresi."}, {"text_idx": "#000006", "text": "Pri la programo, ni c\u0302ifoje preferis partoprenigan perspektivon. Do, anstatau\u0306 multaj prelegoj, ni organizis gviditajn atelierojn kaj debatojn, klopodante reliefigi la nunan c\u0302efan agadmanieron de nia movado. Jen tial la moto: \u00abEsperanto 3.0 \u2013 E-agado en la 21a jc\u00bb. Ni kalkulas je la partopreno de pluraj verkistoj de la Ibera Skolo por gvidi seminariojn. Ni ankau\u0306 havos kelkajn prelegojn, sed c\u0302efa parolado okazos per tiu partopreniga metodo, pri kiu mi jam iam rakontis, la pec\u0302akuc\u0302o, kiu certe povas farig\u0302i distra maniero au\u0306skulti interesaj\u0302ojn. G\u0302uste post tio, sabate vespere, mi antau\u0306vidas tre sukan programeron: debato kun Jorge Camacho kaj Renato Corsetti, du inteligentaj homoj, kun tre malsamaj vidpunktoj pri lingvo kaj movado."}, {"text_idx": "#000009", "text": "Do, jen la invito. Se vi ne venas kaj vi poste pentas, ne diru ke mi ne avertis vin! \ud83d\ude09"}, {"text_idx": "#000010", "text": "Gratulojn, Tonyo, pro la ja moderna enhavo. Precipe pro la enkonduko de pecxakucxoj. Organizi kongresojn estas kapdoloriga agado, kaj mi deziras plenan sukceson al vi cxiuj.\nGratulon pro la afis\u0302o, g\u0302i estas tre alloga kaj belaspekta! Mi deziras al vi sukcesan kongreson!\nLa au\u0306toro de la afis\u0302o estas mia amiko Pedro de Arce Trujillo.\nPingback: La Blogo \u00bb Finig\u0302is unu laboro, venis alia"}]